ચલતે ચલતેઃ અનુકરણના નેજા હેઠળ પોતાનું ગુજરાન ચલાવતા કલાકારો મૂળ અવાજની આબેહૂબ નકલ કરવામાં માહેર છે. પણ એ મૂળ ગાયકની ગાયકી અને રૂહને આત્મસાત્ ભાગ્યે જ કોઈ કરતું જણાય. મુકેશના નાસિકાયુક્ત ભીના અવાજની નકલ થાય, પણ એના કંઠમાં રહેલું દર્દ ભાગ્યે જ કોઈ પોતાની ગાયકીમાં દર્શાવે છે. અનુકરણ ગાયક કલાકારનું પેટ તો ભરે શકે છે, પણ કલાકારની પોતાની ઓળખ હંમેશાં એક પડછાયામાં જ રાખે છે એ પણ હકીકત છે. કલાકાર સતર્ક હશે તો એક તબક્કે અનુકરણની ઓથ છોડી પોતાની આગવી કેડી કંડારશે. એ ચાર બાય ચારના ચોકઠામાંથી બહાર પગ મૂકી એકસરખાં રટાતાં ગીતોમાં પોતાનો રંગ અને મહેક ઉમેરશે ત્યારે સંભળાશે એક નવો અવાજ અને ત્યારે એ ‘વોઇસ ઓફ’ મટી એ પોતાના અવાજમાં ગાશે. સ્વરોના એક નવા આકાશને આલિંગશે અને ગર્વથી કહેશે કેઃ હું મારા જ અવાજમાં ગાઉં છું!